text:
Pubblichiamo, nell’originale in lingua friulana, il poema “Sior Toni” di Antonio De Lucia. L’autore l’ha recitato personalmente domenica 24 marzo 2013, in occasione della giornata di visita alla Biblioteca Guarneriana di San Daniele del Friuli (http://www.guarneriana.it/), organizzata dall’Associazione “I colonos” di Villacaccia, in collaborazione con il direttore scientifico della biblioteca, prof. Angelo Floramo.
– – –
“Siôr Toni: la imortalitât e esist, e je in vore di un pieç!” Mi disè une volte un inzegnîr.
Al jere za vecjo cuant che mi cjacarave cussì. La imortalitât la menin indenant nô,
une machine che si rignove continuementri; sigûr…, ma in ogni butul che e bute fûr e met dentri dut il vivût di mîl , mîl agns indaûr: un anel di cjadene che si zonte a un anel di cjadene e vie cussì.
Dut câs la storie e partìs di un butul: no di un “Plantageneta”
Une machine vivente, che prodûs e si inzorne di bessole, parfin cul manuâl des istruzions, e…, no si sa mai, pensant al câs che al ves di brusâsi un fîl de tabachere, e à imparât a materializâ il pinsîr: la sô fuarce, trasformantlu prime in figuris sgrifignadis sul grês di un ripâr, po in schiribiç e figurutis stiladis sul “liber”, e infin sui libris, che e à ingrumât in glesiis come cheste, … cheste maravee.
Glesie, forsit no je la peraule juste, ma se no je une cunvigne di omps, un lûc di clamade,
e je une adunance di pinsîrs e di esperiencis di omps, che de gnot dai timps fin in dì di vuê
a stan achì ordenâts par ricuardânus ce ch’o sin stâts, par fânus viodi ce ch’o sin,
par judânus a capi ce ch’o sarìn.
E a son achì par ricuardânus che prin di pensâ e resonâ in propri,
o vin il dovê di puartâ indenant la storie miôr ch’o podìn: par ducj.
-Si si….-, al dîs cualchidun par no impacâsi e passâ vie di corse,
ma il zûc al dîs: – Nô o sin ce ch’o sin stâts – e chi al è ‘l intric…, il busilis…..
nol è facil, si capìs, ma par vê il dirit a sei omps, bisugne provâ.
O Diu…, in confidence…..,
no volarès vê cjapade la fiere di Don Alonso Quaijano (il cavalîr Don Chisciot). Us disarai la veretât: ancje a mi, come a lui, ogni tant mi capite di insumiâmi di un mont di cavalîrs onescj, coragjos, un mont just, li che il mecanic al fâs il mecanic, il fornâr il fornâr, il paiasso il paiasso, il politic il politic ma che ducj, la sere cuant che a tornin a cjase, a vedin la fuarce, la voie, la serenitât e la idee di dovê lei un libri; e tal doman sal ocôr, fer il dirit di dî ce che si pense; si no l’omp al è un sclâf.
Ma se chest us pâr une strambarie, us prei: che no us vegni tal cjâf di brusâ i libris eh…..
Us ven di ridi…..? Ma e je stade propit cussì, dal mâl dal puar omp i àn dade la colpe ai libris, cussì il plevan e il barbîr dal paîs e a àn dât ordin di brusâju.
Us parie une robe impussibile, di fantasie, une invenzion leterarie….? No, no!
A son storiis sucedudis pardabon, e tant timp prime dal 1605, ‘l an dal Don Chisciot!
Tal 391 dopo Crist, Teodosi I Imperadôr, che al veve imponût il cristianisim come religjon dal Imperi, che nol voleve sintî cjacarâ de “antighe savietât pagane” al veve fat brusâ la biblioteche di Alessandrie in Egjit; par fortune e brusà nome un toc sôl.
Si impensaiso, une biblioteche che in chei timps e veve 490.000 volums; metude su di Tolomeu II Filadelfi, e curade da…. -‘l Agnul Floram di chê volte – un ciert Zenodot di Efeso.
Cui che mi cognòs al sa che cuant che o cjacari o tiri fûr simpri une detule, une metafore che e à a ce fâ cul mâr o cul lâ par mâr; ben, o ai di fâlu ancje cumò: par dî che, par contribuî ae cressite di cheste biblioteche a vevin ancje fate une leç – clamade Il font des nâfs – che e obleave dutis lis nâfs che si tacavin a ormegiâ in Alessandrie, o tai puarts dal Egjit, a lassâ ju ducj i libris che a vevin parsore e che a vignivin tornâts in copie intant che i origjinâi e restavin te biblioteche. Ma tornin a nô.
Teodosi Prin, nol jere stât il prin a impiâ une fugarice in Alessandrie: no!
Prime di lui al fo, tal 48 denant di Crist, Juli Cesar, intal 270 l’Imperadôr Aurelian e dopo di Teodosi i arabs.
Eh si…..
Tal 642 i arabs a vevin concuistât l’Egjit. Ma lassin stâ la politiche. Cjapin la memorie di un studiôs sirian e cristian vivût atôr dal 1250, Bar Hebraeus, cognossût ancje come Abu’l Faraj, che al scrîf: Il gjenerâl Amr ibn al As, interogât sul ce fâ al disè “In chei libris o a son robis che za a son tal Coran, o a son robis che no ‘nt fasin part: se a son bielzà tal Coran a son inutii, se non son presintis alore a son danosis e a van gjavadis”. I arabs alore a àn brusât i libris par scjaldâ i cjalderons dai bagns dai soldâts…, e a àn fat fûc par sîs mês di file.
Ce robis eh…., e pensâ che a son comunitâts che se ur cole partiere un libri, cuant che lu tirin su lu bussin, come che o fasevin nô cuant che nus colave il pan.
Ma la storie e va indenant……: o vin pûr di rivâ al dì di vuê!
Dal Egjit par tornâ a cjase nestre o cjapin l’aghe plui curte, il canâl di Jabal Tariq – La mont di Tariq – Gjibiltere: 14 chilometros – plui o mancul il delta dal Po -, il canâl di Sicilie a ‘nd à 145, son masse, nus ven mâl di mâr….
No… nol è par chel… : o volevi rivâ dret in Andalusie e plui precisementri a Cordoba “l’ornament dal mont”. Cordoba: une citât li che, atôr il mîl e vie indenant, la biblioteche dal calif; che e jere une des setante de citât, e veve 400.000 volums: cuant che la plui grande biblioteche de Europe cristiane probabilmentri no contave plui di cuatricent manoscrits.
Cussì juste par vê une misure… il so catalic di cuarantecuatri volums al puartave indicazions par sîs centmîl libris.
Centenârs e centenârs, di studiôs di dutis li dissiplinis, filosofos, miedis, matematics, astronomos, religjôs, tradutôrs di dutis li lenghis antighis cognossudis, esperts musulmans, cristians, grêcs, persians, latins, di amanuens, rileadôrs; insome, ducj chei che a coventavin par une cussì grande produzion.
No si po no ricuardâ il fat che cheste grandissime produzion di libris e cjaminave alpas cuntune fuarte economie mercantîl de regjon, che e interessave dut il Mediterani, e une grande inovazion tecnologjiche ‘te produzion de cjarte, che sostituive le plui cjare e pesante pergamene. A Jàtiva, dongje Valencia, in fat, e leve cressint une grande cartiere.
Cheste biele storie si inçopede e gambie il pas dal 1492, cuant che Isabele di Castiglia – la catoliche – e Ferdinant, so omp, firmât un acuardi di capitolazion a cjapin la citât di Granada e come il cuc a jentrin tal nît de la Alhambra. O sin tal mieç dai libris une note la doi:
Dal Cjapitul numar sîs dai acuardis de capitolazion de citat di Granada: “Lis lôr altecis e i di lôr sucessôrs di ca indenant a lassaran [ai citadins di Granada] di professâ la lôr religjon e no permetaran che a vegnin lôr gjavadis lis lôrs moscheis, i minarêts, i muezzin, ni tant mancul a laràn a intrometisi tes lôr fondazions religjosis o tes donazions par i lors fins, ni a sberlufaran ûs e costumancis che a lôr a i parin bon”.
Maomet XI, cognossût ancje come Boabdil, rindût cont che aromai nol veve plui la fuarce politiche e militâr par contrastâ i Castiglians, par pôre che une vuere e mandàs in ruvine chel straordenari patrimoni di secui metût adun des plui grandis espressions de culture arabe, a sô volte insiorade dal miôr che al podeve vignî ancje dal orient, cumbinât chel tratât, al lassave par simpri la Andalusie.
La storie e conte, e chi o volevi rivâ, che lassade la citât, rivât su di une montute, Boabdil si zirà indaûr a cjalâ, pe ultime volte, chê che e jere stade la sô cjase e si metè a vai. Sô mari, che e jere alì dongje, lu pocà e i disè: “Ce vaistu come une femine chel che no tu sês stât bon di difindi come un omp!”
La vecje e veve reson, un omp cussì rafinât, che al veve a disposizion dute la culture che fin alì la umanitât e veve savût ingrumâ, forsit une resistence al varès vût di fâle, al jere in cuestion la difese di un patrimoni de umanitât.
Lassâ citâts cun sietcent fontanis, nûfcent bagns publics e ce tantis bibliotechis, in man a int che no si lavave e a un popul che nol saveve lei.., tant che il nestri par altri: ancjemò tal 1860 o vevin il 75% di analfabets.
Cualchi timp dopo le regjine Catoliche e sbregave il tratât e parave vie la int che li di secui e veve vivût, araps o ebreus che fossin, e mandave in fruçons chel patrimoni; ancje jê come Teodosi I, mandant indenant dome ce che reonave al cristianesim.
O Diu, no centre nuie, ma a proposit di peraule dade, chest fat mi fâs vignî tal cjâf il câs dai nestris doi soldâts marins, dal nestri guviêr e dai Indians. Mah…., come che o disevi chest nol centre par nuie, perdonaitmi.
Ah……… Cirin di tornâ a cjase va, cuant che si metisi a navigâ su lis pagjinis dai libris si sa di dulà che si partìs, ma no li che si rive…, ni cuant.
Si sa, il destin dai libris e va daûr di chel dal pinsîr dal omp, cussì alts e bas no son mai mancjâts.
Il libri o ai capît, al è un di plui de nestre esistence: impuartantissim, ma un di plui che nol covente. Si sa però, che le salût di une societât, di une comunitât, le si viôt de circolazion dai libris, e la circolazion e je determinade sì de aculturazion di un popul ma soredut de sô libertât. Une volte – ancje cumò, ma in maniere une vore rafinade – e esisteve la censure: un bugnon, une pustole pe umanitât in viaç!
A dîlu cumò e ven di ridi, ma vie pal fassisim; fra i tancj, ancje i libris di Jack London a jerin te liste dai libris proibîts, censurâts – tal indiç – come che si dîs. Tal imprin a jerin dai uficis a pueste che a leievin i scrits e dopo a dreçavin o a voltavin il poleâr par ju; dopo, une volte cognossûts i autôrs no coventave nancje leiju, al bastave il non. A meti su la liste London mi è vignût di pensâ che a sedin stâts chei di Feagne…, us vegnial di ridi? Volêso savê parcè? Ben…..
London tal 1907 si jere metût tal cjâf di fâ il zîr dal mont vie mâr; un viaç di siet agns, e dopo vê fate sù une barcje dutun cun soi amîs, cu la femine e un pâr di lôr si jere metût in viaç. La storie e je lungje come un romanç, par chel o tai curt e o rivi subit al duncje. Par une naine di situazions si cjatin obleâts a fermâsi tal prin puart che a vessin di cjatâ. Le prime isule che a incuintrin e je la isule di Molokaj, un lebrosari li che mai nissun turist al veve mai metût pît.
E jere une comunitât avonde numerose e che si rangjave di bessole. In fat a vivevin come in ducj i paîs che a lavoravin massime la tiere, a vevin buteghis, fors, fariis, a jerin sartôrs, marangons, a vevin dôs bandis musicâls, cjamps di zûc, ipodromos, un poc di dut. I isolans di chel arcipelac Hawajan, a vevin dât un bon acet e grant plasê a di chei turiscj che a vevin vût il coragjo di rivâ tal mieç di lôr lebrôs, – ancje se par sante scugne – e no savevin cemût faju contents.
Une dì, il sindic de comunitât i dîs a London: – Domenie us meni tal paîs daûr di chê mont che si viôt làju, a fasin fieste e o lin a viodi la corse dai mus.
Cussì al è sucedût. Fate le strade si cjatin di là de mont, tal mieç di une cagnare fiestose. Un ipodrom, e tor atôr un grum di int, ancje se disgraziade, che rideve e zigave e a fasevin scomessis. London, incuriosît, al domande come che cheste gare e funzionàs, e l’acompagnadôr i spieghe.
E vinç il mus che al rive ultin. London scaturît al disè: – No va ben, alc nol mi torne, l’agonisim dulà isal?
E il sindic:- Al vinç il mus che al rive ultin, però ogni cavalîr al à di montâ il mus di un altri.
Ogni mus al ven adestrât a rispuindi ai comants in maniere particolâr , un lengaç segret fra lui e il so paron, fra dôs creaturis inteligjentis. Metin: se un al ordene di lâ indenant, lui al va indaûr, se i dîs va a diestre, lui cuntun scat i puarte vie il cjapiel a un spetatôr, se i dîs va indaûr, chel si ferme a pissâ. Une baraonde, un zigà, un ridi, mus che a zirin tor atôr, un spetacul di no crodi.
Insomp: se al rivave prin un mus, al vinceve sì la abilitât dal omp, ma la gare no jere fra omp e mus, e jere fra mus e omp, al jere il mus che al cjapave la cope. Alore al vinceve chel che al veve memorizât plui mossis contrariis e duncje al rivave ultin, ven a stâi il plui inteligjent.
In fonts al è un conflit antîc; vino miôr che vinci la fuarce o l’inteligjence? Antîc…, però no vin ancjemò rivât a sielzi. Va ben… I libris, ancje chei che cualchidun al considere lizêrs, intune maniere o che altre a fasin simpri pensâ. I libris no muraran , ma purtrop nancje i lôr nemîs. No crôt ch’o rivarin mai, o speri, ai oms libri, come tal romanç Fahrenheit 451 di Ray Bradbury, chel dal film di François Truffaut…, ma par sierâ cheste mê cjacarade o volarès ricuardâ cualchi fat dai nestris timps.
Cjacarìn dome dal ‘900. De censure fassiste o vin za dite; o voi par ordin.
Il 10 di Mai dal ’33 i naziscj a Berlin a tachin cun i Brücherverbrennungen, fugarise di libris, par purificâsi dal trist spirt dal passât….; dopo o vin vedût come che je lade a finîle.
No si sa se plui maraveât o plui spaurît Sigmund Freud al disè: – Ce tant che al è lât indenant il mont! Te etât di mieç impen di brusà i libris a mi varessin brusât me!
Dal 1958 tal curtîl de procure di Varese, e je stade impiade le ultime fugarise par disposizion di leç taliane. Condanade par ossenitât e je stade brusade la opare: Storielis, contis e contutis dal Marchês De Sade, dal editôr Luigi Veronelli: ducj o savês cui che al jere.
Si capìs che chel magistrât nol cognosseve ni Eusebi Stele ni Giorgio Baffo.
Dal ’73 e je la volte di Augusto Pinochet; e alè!, pignarûi a volontât; ma chel fum al nunziave un brut avignî. Il 29 di Avrîl dal’76 un dai capos dal esercit argjentin, un ciert Luciano Bengjamìn Menèndez, al ordene une fugarise coletive di libris inframieç operis di Proust, Garcia Màrquez, Cortàzar, Neruda, Vargas Llosa, Saint Exupèry, Galeano e ancjemò ancje.
Sbatint i tacs dai stivâi lustris al zigà: – Che nol resti nissune olme di chei libris, e te stesse maniere a finiràn i nemiis de nestre cristianitât, e i nemiis de anime argjentine.
Il scritôr Heinrich Heine tal 1821 intune sò tragjedie al scrîf: “Là che si brusin i libris si finìs par brusâ ancje i oms”. Ben, di chê int Argjentine, i desaparecidos, no àn cjatât nancje la cinise.
Dut câs magre consolazion, ancje tes tragjedîs i omps a rivin a tirâ fûr un alc di ridicul. A contin che, simpri ta chel periodi in Argjentine, soldâts jentrâts ‘tune biblioteche par brusâ ducj i libris politics, specialmentri chei marxiscj, cuant che si son cjatâts denant di une scansie di libris di art, li che al jere scrit Cubismo, un uficiâl al intervignì di colp sigant: “Ah ve ju ca, cheste Cube castriste achì e à finît, brusaitju ducj”.
Perdonaitmi se o ai fat un zîr cussì lunc e forsit ordenari, ma chi o vevi di rivâ. La culture e je resistence, nô o vin il dovê di tignî la posizion, di tignî in vore cheste machine e fâ sì che i butui che a vignaràn a sedin un anel di plui te storie, ma une storie utile, e sal è pussibil biele.
Dî “o soi orgogliôs di sei furlan, o talian o todesc” e je une monade, al è come dî di sei orgogliôs parcè che si e alts o bionts o cui vôi clârs. Tu sês come che tu sês parcè che ti àn fat cussì. Il discôrs di fâ, scusaitmi, secont me alè: “cemût puedio jo, onorâ la mê int, il gno paîs, il gno jessi omp? Chest al è il discôrs che al varès di fâ ognun di nô; e lis nestris aministrazions…, a ducj i livei.
Cheste e je la maniere par no cori il riscj che a cualchidun i vegni tal cjâf di tornâ a impiâ cualchi fugarise.
La tradizion e je il brantiel, la culture…. ce ch’al è dentri!
– – –
Antonio De Lucia, nato a Cividale del Friuli, risiede a Udine. Per quasi cinquant’anni svolge il lavoro di meccanico in officina; in parallelo coltiva la passione per la letteratura, la poesia e il teatro. Nel 1983 esce la sua prima raccolta, Di lunc il troi (Lungo il sentiero),un complesso di poesie in friulano, che rappresentano gli aspetti molteplici della sensibilità dell’autore: l’introspezione, lo slancio a inquadrare il senso della contemporaneità, colta nelle più brucianti evidenze della cronaca. La scrittura è comunque un impegno continuo che gli consente di avere a disposizione molto materiale da affidare a prossimi impegni editoriali. De Lucia compone e recita testi di teatro e monologhi, racconti brevi, testimonianze di un vissuto, per fissarne l’esperienza. Due punti di riferimento costanti della sua attenzione intellettuale sono Federico Garcia Lorca per la poesia e Ippolito Nievo per la narrativa.


c: text/html

text:
Patrie on line
Il numar di Avrîl rivât a cjase dai abonâts al propon in cuviertine la tierce pontade de “Cuintristorie dal Nûfcent” di Agnul Floramo dedicade al deceni dal “mestrut di Predappio” (1920-1930).
Il numar si vierç cuntune interviste di Erika Adami a Maurizio Mattiuzza, cjapant spont dai Stâts Gjenerâi de Culture.
Dopo dai fats dal Gjapon e di Krsko si fevele di nucleâr cun Giorgio Cavallo, za president di Legambiente regjonâl.
E dongje diviers aprofondiments su la situazion dal Friûl, a continuin ancje lis pagjinis dedicadis a lis gnovis tecnologjiis cui intervents di “Furlans, digjitait furlan”.
La Patrie dal Friûl si pues ricevi in abonament o cjatâ tes miôr librariis, ma ancje lei su internet: www.lapatriedalfriul.org.

robotstxt: allowed

filter: keep


text:
- Sul ôr de strade
- Sfodrât di pensîrs
- La pipinate
- Muscli, pipinuts
- Menant la code
- In zâl, ros, vert, blu
- Lune Mezane
- Mi àn spaurît
- La pipinate
- Jenfri lis spinis
- Soi lât a cagâ
- Sghindi lacais
- s'an i pîts in muel
- Sclape la muse
- burascje di Mai
Haiku e poesiis
Se no savês ce che a son i Haiku, lu ai spiegât intun articul, ma si cjate dapardut. Se no vês provât a scriviju, forsit, no savês che par furlan a torni a cjapâ un metriche e une capacitât di strucâ che, par gno cont, ju svicinin une vore ae essenzialitât gjaponese, e in ogni câs ju puartin a jessi une vore plui biei di chei par talian. Il furlan al pâr jessi lenghe ideâl, par cheste poesie curtissime.
E se o cumbini, i miei, ju met ancje cu la foto che ju à stiçâts.
Poesiis invezit no 'nt scrîf. O varai metudis adun trê o cuatri, te me vite, che si puedin clamâ cussì. Il rest a son pensîrs che a cjapin la forme di peraulis e si viestin ben. Ve chi, a son propit di clamâ cussì: peraulis vistudis ben e framieç cualchi pensîr.
Iscriviti a: Post (Atom)


text:
Litosfere
La litosfere e je la part solide e inorganiche de Tiere che e cjape dentri la croste terestre e la porzion plui superficiâl dal tabâr superiôr, par une altece complessive variabile tra i 70-75 km in corispondence dai bacins oceanics e i 110-113 km al di disot dai continents. La superficie di discontinuitât sismologjiche tra chescj doi elements e ven dite discontinuitât di Mohorovicic (Moho). Inte zone crostâl lis ondis sismichis P e S a cressin un pôc di velocitât, biel che intal tabâr superiôr l'aument al è plui marcjât. A une profonditât tra i 70 e i 120 km chestis ondis a patissin un ralentament; cheste zone e ven calcolade il limit di profonditât de litosfere; disot e je presinte une zone cun proprietâts sismologjichis diviersis, la astenosfere. La ripartizion gjeologjiche fra litosfere e astenosfera no si à di confondile confondude cu la ripartizion chimiche in tabâr e croste terestre.
La litosfere e je framentade intune serie di plachis tetonichis o litosferiche, che tai lôr margjins si concentrin i fenomens gjeologjics endogjens, tant che il magmatisim (cjapât dentri il vulcanisim), la sismicitât e la orogjenesi. Lis plachis a puedin jessi oceanichis o mistis, cuviertis in part de croste continentâl.


text:
Cercare il Friuli e trovare l’Europa presentazion a Udin ai 31 di Març
Inte suaze des minorancis linguistichis, tal Stât talian e ator pal rest de Europe, chel de comunitât furlane al è par sigûr un câs esemplâr. Chest al vâl pes modalitâts che e je stade metude in vore la sô minorizazion, pe costance che i furlans a àn mostrât tal fâ indenant lis lôr domandis di ricognossiment e di tutele e pe maniere che – ancje cun contradizions – si à scomençât a meti in vore la promozion de lenghe e dal so patrimoni culturâl e a cirî di jonzi la afermazion concrete di chei dirits che a tocjin l’ûs de lenghe stesse, cun normis, ats e azions di politiche linguistiche.
La presentazion de realtât de comunitât furlane e de sô lenghe, la definizion de suaze teoriche e normative di riferiment pe sô tutele e la riflession in cont dai risultâts, dai problemis, des oportunitâts e des prospetivis di disvilup di passe vincj agns di iniziativis metudis adun o almancul inviadis in chest setôr de bande di istituzions publichis e privadis a son i contignûts di fonde dal gnûf libri di Marco Stolfo e Claudio Cressati.
Il so titul al è Cercare il Friuli e trovare l’Europa, par vie che un dai aspiets che a saltin fûr di chest percors, definît cuntune metodiche multidissiplinâr, al è chel de impuartance de dimension europeane in relazion cu la tutele de minorance linguistiche furlane e de sô lenghe, cu lis rivendicazions fatis indenant di cheste comunitât e cu lis rispuestis che e à vût sul plan politic, normatîf e istituzionâl. Altris elements di interès a tocjin la individuazion di trê orientaments gjenerâi di pinsîr in cont dal Friûl e dal furlan, che si disvilupin vie pal Nûfcent e che a condizionin intun sens o in chel altri dute la situazion, e la descrizion dai rapuarts tra lenghe, societât e istituzions, cuntune atenzion specifiche viers de Glesie e de politiche.
La publicazion e je il risultât dal progjet di ricercje Looking for Friuli, finding Europe. Self-government, linguistic rights and development between visions, claims and policies, che al è stât disvilupât dal 2013 al 2016 dentri dal Modul Jean Monnet MuMuCEI (Multilingualism, Multicultural Citizenship and European Integration) de Universitât dal Friûl.
Il libri al vignarà presentât in maniere uficiâl Vinars ai 31 di Març a Udin te Sale Florio (androne Florio 1) a cinc sot sere. ❚
✒ Redazion


text:
Ai 19 di Setembar dal 2016, ARLeF
, Comun di Bordan
e la cooperative Farfalle nella Testa
a àn sotscrit un protocol par ativâ azions di disvilup finalizadis a favorî l'ûs de lenghe furlane inte divulgazion sientifiche e naturalistiche, inte didatiche e intal turisim sostignibil. Il President de ARLeF, Lorenzo Fabbro
, il Sindic di Bordan, Gianluigi Colomba
e il President de cooperative Farfalle nella Testa, Stefano Dal Secco
a ritegnin che il
furlan al rapresenti un strument preziôs e une oportunitât par valorizâ il teritori, la sô biodiversitât (ancje linguistiche) e la ricjece culturâl fasint di volan tant che element distintîf pal marketing teritoriâl e la fidelizazion de utence.
Par chest, i trê protagoniscj de sotscrizion si impegnin a lavorâ in sinergjie par fâ sì che la lenghe furlane
e jentri in mût simpri plui atîf inte ativitât promozionâl, informative e didatiche de famose realtât ecomuseâl de Cjase des Paveis di Bordan. La Agjenzie e sarà in stât di ufrî consulence sientifiche e linguistiche, coordenant lis variis azions previodudis; il Comun di Bordan al metarà a disposizion il personâl dal Sportel intercomunâl pe lenghe furlane pe ativitât di traduzion e pal supuart aes iniziativis; la cooperative Farfalle nella Testa e à za destinât dai percors di visite vuidade ae struture in lenghe furlane, proponint ancje dai pachets didatics specifics par furlan
indreçâts aes scuelis dal teritori.
La Cjase des Paveis di Bordan
e rapresente une des realtâts plui impuartantis a nivel nazionâl e internazionâl e si cualifiche tant che fondamentâl fatôr di atrazion turistiche locâl, nazionâl e foreste e, intal stes timp, un strument di divulgazion sientifiche e di racuardi cu lis scuelis dal teritori pe didatiche integrade e interdissiplinâr.
Par screâ cheste gnove colaborazion o vin il plasê di meti in linie il catalic de ufierte didatiche pal an scolastic 2015/2016 in maniere integrâl par furlan, tradot di Linda Picco dal Sportel pe Lenghe Furlane dal Comun di Bordan, segnalant che cu la gnove viertidure dal prin Març dal 2016 la Cjase des Paveis e proponarà a fruts, students e adults la pussibilitât di sielzi trê laboratoris specifics in lenghe furlane
:
Lis ativitâts davueltis par furlan, compagnadis di materiâi fats di pueste e distribuîts ai partecipants, e che si puedin aprofondî tal catalic che si pues scjariâ, a son chestis:
1. Un planet di paveis. Il zîr dal mont intune ore o pôc di plui
2. La vite straordenarie di Rosa e Emilio
3. Oms e lâts. Il lât di Cjavaç e la vite dulintor
Cheste iniziative e pues ufrî un supuart in plui ae ativitât didatiche di dutis lis insegnantis e i insegnants di lenghe furlane e e rapresente un stimul interessant, gnûf e divertent pai fruts des scuelis dal Friûl. O invidìn, duncje, a scjariâ il catalic e i volantins chi sot.
O ricuardìn che la Cjase des Paveis e je vierte dal prin di Març ai 31 di Otubar 2016 in chestis zornadis e oraris:
dal lunis al vinars des 9.00 aes 18.00
sabide, domenie e dîs di fieste des 9.00 aes 15.00
Par informazions e prenotazions des visitis e dai laboratoris si pues clamâ o scrivi:
tel 0432 1636175 - 344 2345406 - e-mail: didattica@bordanofarfalle.it
Cjase des Paveis di Bordan
Cjase des Paveis pes scuelis
Catalic Ufierte didatiche an scolastic 2015/2016


text:
NO PAR FURLAN… MA BOGNS. I Slovens in Friûl e a Triest, tal cûr de Europe || Esposa, de Galizie une buine dose di pop legri, lizêr e di sostance
I Slovens in Friûl e a Triest, tal cûr de Europe
Al è jessût za di cualchi mês un gnûf libri che al da cont de situazion de minorance slovene in Friûl e a Triest. Il so titul al è Una comunità nel cuore dell’Europa. Gli sloveni in Italia dal crollo del Muro di Berlino alle sfide del terzo millennio e al è une ricuelte di saçs, par cure di Norina Bogatec e Zaira Vidau, che e permet a cui che al lei di vê un cuadri complet e inzornât de realtât dai slovens che a son tal Stât talian.
Lis tantis specificitâts di chê comunitât a son presentadis dai diviers autôrs coinvolzûts te publicazion in maniere clare e cun sioretât di contignûts e di documentazion e a vegnin fatis indenant riflessions interessantis, intune suaze storiche e teoriche semplice, precise e ordenade e cuntune atenzion specifiche pai mudaments che a son stâts a tacâ de fin dai agns Otante dal secul passât.
(Marco Stolfo)
N. Bogatec, Z. Vidau (cur.), ‘Una comunità nel cuore dell’Europa. Gli sloveni in Italia dal crollo del Muro di Berlino alle sfide del terzo millennio’, Carocci, Rome, 2017
……………………………………………………………………………….
Esposa, de Galizie une buine dose di pop legri, lizêr e di sostance
Esposa al è il non di un cuartet che al rive des bandis di Sant Jacum di Galizie e che al cjante cun snait e cun braùre par ‘galego’. Ae fin di Març di chest an il grup al à screât il so album di esordi, Xardín Interior, che al ten dongje dodis tocs pardabon siôrs di ritmi, di melodie e di energje.
Chel dai Esposa al è un pop saurît e inteligjent, sempliç e plasevul, che al cjape ispirazion di plui bandis e che al sune origjinâl, massime in graciis des vôs, de mancjance dal bas e dal lavôr che a fasin ghitaris, tastieris e percussions.
Lis struturis compositivis lizeris e in chel istès fuartis a sapontin tescj di sostance e il risultât al è une cjadene di cjançons curtis e che… si scoltin cun plasê. (Marco Stolfo)
Esposa, ‘Xardín Interior‘, cd 2017.


text:
Patrie on line
Il numar di Mai rivât a cjase dai abonâts al propon in cuviertine la tierce pontade de “Cuintristorie dal Nûfcent” di Agnul Floramo dedicade al deceni de auge dal fassisim (1930-40).
Il numar si vierç fevelant di imigrazion cuntune interviste a bons. Gloazzo de Caritas di Udin.
Si va indevant fevelant dal suces de leture continue de Bibie, di Cjargne, dal inovâl dediaât a bons. Faidutti, grant furlanist dal Friûl di Soreli Jevât e, tes pagjinis internazionâls, un ricuart di Bobby Sands.
E dongje diviers aprofondiments su la situazion dal Friûl, a continuin ancje lis nestris pagjinis di “Furlans, digjitait furlan”.
La Patrie dal Friûl si pues ricevi in abonament o cjatâ tes miôr librariis, ma ancje lei su internet: www.lapatriedalfriul.org.


text:
Catalogne: isal un vêr referendum pe indipendence?
La situazion catalane e je plui ingredeade di ce che al pues someâ: masse sempliç, e falât, viodi te clamade al referendum dal 1 di Otubar (cu la domande «Vuelistu che la Catalogne e sedi un stât indipendent in forme di republiche?»), il risultât di un percors indipendentist coerent.
O sin lontans dal câs scozês, là che tai ultins agns si à viodût une incressite sedi de autonomie de Scozie, sedi des sôs prospetivis di otignî la indipendence cuntun referendum acetât di Londre.
Dut al contrari in Catalogne il referendum al rive tant che risultât di une crisi grivie de autonomie e, magari cussì no, di zûcs di oportunisim.
Dopo finîts i timps di Jordi Pujol, autonomist conservadôr, president de Generalitat de Catalunya dal 1980 al 2003, la politiche catalane e je lade in piês: a son mancjadis figuris di nivel pareli di chês de fase prime (che in dut câs no vevin lis mans tant netis…); lis speculazions esagjeradis, fatis za sot Pujol cemût che al sucedeve in dute Spagne, a àn causât une crisi imobiliâr che si è zontade cu la crisi finanziarie mondiâl; il neocentralisim spagnûl, reazion ae crisi economiche e politiche, al à indebilît la autonomie catalane.
Al contrari di ce che al è sucedût tal Paîs Basc, i politics catalans no son stâts bogns di difindi i interès de lôr comunitât: il pivot dal confront cun Madrid al è passât in curt dal discors di incressi la dotazion finanziarie e lis competencis a chel de autodeterminazion e de indipendence, ma cuntune societât là che chei che si declarin indipendentiscj a son jenfri un 20% e un 30%! Une presince impuartante, ma pardabon masse basse par vê prospetive concrete.
Cun dut achel la conzunture e à fat che si inviassin dinamichis complessis:
- la mobilitazion dai indipendentiscj autentics, che a àn vût la impression (o ilusion?) di cjatâ plui politics pronts a meti in vore i lôr ideâi;
- la tatiche solite di domandâ 100 (la indipendence) par vê 10 (plui autonomie);
- la strategjie dal teatrin jenfri politics, sedi spagnûi che catalans, che no son bogns di frontâ i problemis sociâi (sedi a Madrid che a Barcelone a son guviers debii), ma che a àn interès di mantignî la tension su la indipendence: chei spagnûi a fasin biele figure a mostrâsi difensôrs de Spagne, chei catalans a puedin dâ la colpe di ducj i mâi a Madrid.
Si zonte une ambiguitât di fonde: i catalaniscj a declarin di volê rivâ ae indipendence tune suaze di legalitât, ma il dirit spagnûl nol previôt in nissune maniere di concedi la indipendence di un teritori cuntun referendum legâl e ricognossût.
Un auguri al è che si rivi in curt a fevelâ di ce che al è pardabon un probleme european: disfâ i stâts nazionâi (e no fâ un altri stât nazionâl, ancje se catalan), che a fasin dome dams, e dâ lis competencis che ur restin un pocjis ai teritoris autonoms e un pocjis a istituzions europeanis democratichis.
Po stâi che su chest cantin, par une volte, al sarà il Friûl a insegnâ alc ae Catalogne, magari tacant cu lis elezions regjonâls dal 2018.
✒ Sandri Carrozzo